‘รถยึด’เจอดีโดนฟ้องแน่
ผลพวงรถคันแรกทำราคาร่วงเจ้าของถูกไล่บี้มาจ่ายหนี้คืน
16 ก.ย. 2554

ผลพวงรถคันแรกทำราคาร่วงเจ้าของถูกไล่บี้มาจ่ายหนี้คืน
เช่าซื้อเตือนลูกหนี้รถมือสอง อย่าปล่อยรถถูกยึดขายทอดตลาด ราคาตกแน่แถมถูกฟ้องเรียกหนี้ส่วนที่เหลือคืนอีก
นายโกวิท รุ่งวัฒนโสภณ กรรมการผู้จัดการบริษัท ราชธานีลิสซิ่ง เปิดเผยว่า หลังจากนโยบายคืนภาษี 1 แสนบาท ให้รถคันแรกออกมา คาดว่าจะทำให้รถยนต์มือสองต้องปรับลดราคาลงมาอย่างมากแน่นอน โดยเฉพาะรถมือสองปีที่จดทะเบียนใหม่ๆ และมีราคาต่ำกว่า 1 ล้านบาท ที่จะได้รับผลกระทบอย่างมาก ซึ่งบริษัทเช่าซื้อจะไม่ได้รับผลกระทบในส่วนนี้ แต่จะตกไปอยู่กับลูกหนี้ที่เป็นหนี้สินเชื่อรถมือสองแทน
“ลูกค้าที่กำลังผ่อนรถมือสองอยู่ คงได้รับผลกระทบแน่นอนหากปล่อยให้ตัวเองเป็นหนี้เสียหรือปล่อยให้รถถูกยึด เพราะเมื่อไฟแนนซ์นำรถออกขายทอดตลาดก็ต้องขาดทุนเพิ่มขึ้นแน่ๆ อีกหลายหมื่นบาท และคงต้องมีการฟ้องร้องเรียกหนี้ส่วนที่เหลือคืนอีก จากเดิมในช่วง 12 ปีที่ผ่านมา ราคารถมือสองได้ปรับราคาเพิ่มขึ้น 10-15% ทำให้เวลาไฟแนนซ์ยึดรถเข้ามาและนำรถออกขายทอดตลาดก็จะได้ราคาใกล้เคียงกับมูลหนี้ที่ค้างไว้อยู่ ไฟแนนซ์จึงไม่ต้องไปฟ้องร้องกับลูกหนี้อีก ดังนั้นต่อไปนี้ลูกหนี้จึงต้องดูแลตัวเองให้ดีๆ ซึ่งปัจจุบันบริษัทมีหนี้เสียอยู่ประมาณ 1.2-1.3% ” นายโกวิท กล่าว 
นายโกวิท ยังกล่าวอีกว่า ราคารถมือสองที่คาดว่าจะปรับลดลง ก็คงใกล้เคียงกับรุ่นของรถที่เข้าเกณฑ์ในโครงการรถคันแรกเมื่อได้รับเงินคืนจากรัฐบาล โดยรถกระบะมือสองคงปรับลดราคาลงอีก 9,000 ถึง 6 หมื่นบาท ส่วนรถเก๋งมือสองคงปรับลดลงอีก 4 หมื่นถึง 1 แสนบาท เพราะหากรถมือสองมีราคาใกล้เคียงกับรถป้ายแดงลูกค้าก็ต้องเลือกซื้อรถป้ายแดงอยู่แล้ว ราคารถมือสองจึงต้องถูกปรับลดราคาตามกลไกลตลาดโดยอัตโนมัติ
แหล่งข่าวจากธุรกิจเช่าซื้อ เปิดเผยว่า หากยึดรถมาขายทอดตลาดแล้วมีหนี้ค้างประมาณ 23 หมื่นบาท บริษัทเช่าซื้อส่วนใหญ่จะไม่ค่อยฟ้องร้องเรียกหนี้ส่วนที่เหลือคืน เพราะไม่คุ้มกับค่าดำเนินการ ส่วนธนาคารพาณิชย์ก็อยู่ที่ประมาณ 25 หมื่นบาท ถึงไม่ฟ้องร้อง แต่จะใช้วิธีขายหนี้ออกไปให้ผู้ที่ซื้อหนี้ไปตามหนี้แทน
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า ราคารถมือสองคงได้รับผลกระทบบ้าง แต่คงไม่ลดลงถึงคันละ 1 แสนบาท เพราะถึงอย่างไรผู้ซื้อรถในโครงการรถคันแรกก็ยังมีข้อจำกัดอยู่ซึ่งคงไม่ส่งผลกระทบต่อลูกค้าธนาคาร แต่ต้องใช้ความระมัดระวังในการปล่อยกู้มากขึ้น ทั้งโครงการรถคันแรกและรถมือสอง